Iċ-Ċermen tal-Bord tal-Awtorità tal-Ippjanar jisħaq li mhux neċessarju li kull membru tal-bord ikun preżenti waqt votazzjoni Iċ-Ċermen tal-Bord tal-Awtorità tal-Ippjanar, Vince Cassar, qal li qatt qabel nhar il-Ħamis li għadda ma ttieħdet id-deċiżjoni li jitħallas il-passaġġ ta’ membru tal-bord biex jekk ikun barra minn Malta dan jiġi biex jivvota dwar żvilupp. Cassar għamilha ċara li ma jaqbilx ma’ din id-deċiżjoni u insista li dan kien każ ‘bla precedent.’ Mal-MaltaToday, huwa insista li hija r-responsabbilità tal-membri tal-bord li jattendu l-laqgħat u jista’ jkun hemm ċirkostanzi meta ma jkunux jistgħu jattendi. Qal li b’daqshekk mhux se tkun waqgħet għad-dinja għax ma hemmx bżonn li kulħadd ikun preżenti għal vot partikolari. Insista li sakemm ikun hemm quorum, il-laqgħa ssir xorta waħda, anke jekk membru jew aktar ma jkunux hemm. Qal li anke hu stess ġieli tilef xi votazzjonijiet u meta ġara hekk, iddelega lid-Deputat Ċerpersin biex imur minfloku. Huwa kien qed jirreaġixxi wara li lbieraħ is-sit Newsbook.com.mt irrappurtat li Jacqueline Gili, li hija Direttriċi fid-Dipartiment tal-Kuntratti fil-Ministeru għall-Finanzi, nġiebet minn Sqallija bi Private Jet, imħallas mill-Awtorità tal-Ippjanar, biex tivvota fuq il-proġett tal-Grupp db li se jinbena fuq l-art li kienet tal-ITS f’Pembroke, liema proġett jinkludi torri ta’ 38 sular. Dwar dan il-każ, irreaġixxa wkoll il-Kap tal-Oppożizzjoni Adrian Delia li talab inkjesta indipendenti biex tistabbilixxi jekk din kinitx l-ewwel darba li membru tal-bord inġieb minn barra u jekk iva, għalfejn inħasset il-ħtieġa li tinġieb Gili. Kelliem għall-Prim Ministru wkoll qal li l-Gvern ma qabilx ma’ din id-deċiżjoni. Sa issa, l-Awtorità tal-Ippjanar għadha ma ċaħditx li ħallset private jet biex Jacqueline Gili tiġi tivvota u titlaq lura dakinhar stess filgħaxija.